b"\n_START_ARTICLE_\n2011. aasta Vormel 1 hooaeg\n_START_SECTION_\nHooajal p\xc3\xbcstitatud rekordid\n_START_PARAGRAPH_\n2011. aasta Vormel 1 hooajal s\xc3\xb5ideti 19 etappi, mis on k\xc3\xb5igi aegade rekordi kordamine._NEWLINE_Eelmise \xc3\xbche hooaja punktirekordi (256 punkti 2010. aastal) \xc3\xbcletas neli s\xc3\xb5itjat: Sebastian Vettel kogus 392, Jenson Button 270, Mark Webber 259 ja Fernando Alonso 257 punkti._NEWLINE_Red Bull Racing v\xc3\xb5itis 19 etapil 18 kvalifikatsiooni. Senine rekord oli 4 korral saavutatud 15 kvalifikatsiooniv\xc3\xb5itu 16 etapist. \xc3\x9chtlasi saavutas Red Bull keskmiselt 34,21 punkti etapil, eelmine rekord oli Red Bulli aasta varem p\xc3\xbcstitatud 26,21 punkti etapil._NEWLINE_2011. aasta Euroopa Grand Prix'l l\xc3\xb5petasid k\xc3\xb5ik 24 startinut. Senine rekord oli p\xc3\xbcstitatud 2005. aasta Itaalia Grand Prix'l, kui l\xc3\xb5petasid k\xc3\xb5ik 20 startinut. \xc3\x9chelgi etapil pole varem 24 v\xc3\xb5istlejat l\xc3\xb5petanud._NEWLINE_2011. aasta Ungari Grand Prix s\xc3\xb5ideti keerulistes tingimustes: kord oli rada m\xc3\xa4rg, siis kuivas, siis sadas uuesti vihma ja kuivas uuesti. Kokku tegid s\xc3\xb5itjad 88 boksipeatust, mis on k\xc3\xb5igi aegade rekord._NEWLINE_2011. aasta Kanada Grand Prix s\xc3\xb5ideti r\xc3\xa4ngas vihmas. Etapi v\xc3\xb5itis Jenson Button keskmise kiirusega 74,844\xc2\xa0km/h, mis on v\xc3\xb5itja k\xc3\xb5igi aegade aeglaseim kiirus. Kokku kestis see etapp 4 tundi, 4 minutit ja 39,537 sekundit, mis on k\xc3\xb5igi aegade k\xc3\xb5ige kauem kestnud GP-etapp. Kokku k\xc3\xa4is ohutusauto sel etapil rajal 6 korda, mis on samuti rekord. Button k\xc3\xa4is boksis 6 korda ja kunagi varem pole v\xc3\xb5itja nii palju boksipeatusi teinud._NEWLINE_2011. aasta India Grand Prix'l v\xc3\xb5itis Sebastian Vettel kvalifikatsiooni, juhtis kogu s\xc3\xb5idu algusest l\xc3\xb5puni ja saavutas kiireima ringi. Ta oli noorim, kes m\xc3\xb5ne etapi sedasi v\xc3\xb5itnud: 24 aastat ja 119 p\xc3\xa4eva vana._NEWLINE_2011. aasta Itaalia Grand Prix oli enneolematu selle poolest, et esimesed viis kohta l\xc3\xa4ksid maailmameistritele: v\xc3\xb5itis Sebastian Vettel, j\xc3\xa4rgnesid Jenson Button, Fernando Alonso, Lewis Hamilton ja Michael Schumacher._NEWLINE_Sebastian Vettel p\xc3\xbcstitas 15 v\xc3\xb5iduga \xc3\xbchel hooajal saadud kvalifikatsiooniv\xc3\xb5itude rekordi. Eelmine rekord kuulus Nigel Mansellile, kes 1992 v\xc3\xb5itis 14 etappi 16-st. 18 etapil 19-st startis Vettel esimesest reast, \xc3\xbcletades sellega Ayrton Senna, Alain Prosti ja Damon Hilli rekordi, kes k\xc3\xb5ik suutnud \xc3\xbchel aastal k\xc3\xb5igil 16 etapil esireast startida. Vettel l\xc3\xb5petas 17 etapil poodiumil, korrates sellega Michael Schumacheri rekordit, ainult Schumacher l\xc3\xb5petas 2002. aastal k\xc3\xb5ik etapid poodiumil. Vettel juhtis hooajal 739 ringi \xe2\x80\x93 j\xc3\xa4lle rekord. Igal etapil juhtis Vettel v\xc3\xa4hemalt \xc3\xbche ringi \xe2\x80\x93 seegi on rekord. Ta j\xc3\xb5udis teise MM-tiitlini 24 aasta ja 98 p\xc3\xa4eva vanuselt \xe2\x80\x93 nooremana pole seda keegi suutnud. Teise koha saanud Jenson Buttonit edestas ta 122 punktiga, mis on k\xc3\xb5igi aegade suurim vahe MM-i esimese ja teise koha vahel._NEWLINE_Brasiillase Rubens Barrichello jaoks oli see 19. hooaeg Vormel 1 sarjas. Ta purustas seni kehtinud Graham Hilli rekordi (18 hooaega). Barrichello parandas oma nimel olevaid osaletud GP-etappide rekordit (326) ja GP-startide rekordit (322)._NEWLINE_Michael Schumacher parandas enda nimel olevaid rekordeid: ta on kogunud 1517 punkti ja l\xc3\xb5petanud 213 etappi punktikohal._NEWLINE_Nick Heidfeld l\xc3\xb5petas \xc3\xbche etapi kolmandana ja ta on n\xc3\xbc\xc3\xbcd karj\xc3\xa4\xc3\xa4ri jooksul j\xc3\xb5udnud 13 korda esikolmikusse ilma etappi v\xc3\xb5itmata._NEWLINE_Mark Webber \xc3\xbcletas Rubens Barrichello rekordi: ta on kogunud 669\xc2\xbd punkti ilma maailmameistriks tulemata. Barrichello on oma karj\xc3\xa4\xc3\xa4ri jooksul kogunud 658 punkti._NEWLINE_Nico Rosberg on kogunud 306\xc2\xbd punkti ilma \xc3\xbchtegi etappi v\xc3\xb5itmata._NEWLINE_Vettel, Webber ja Alonso l\xc3\xb5petasid 18 etapil 19-st. Seda on tehtud varemgi ja 2008. aastal l\xc3\xb5petas Heidfeld 18 etapil 18-st._NEWLINE_Lewis Hamilton p\xc3\xbcstitas kaks rekordit. Ta on osalenud 90 etapil, k\xc3\xb5igil sama v\xc3\xb5istkonna (McLaren) eest. Samuti sai ta hooajal rekordilised 7 karistust._NEWLINE_Virgin Racing ja Hispania Racing on m\xc3\xb5lemad osalenud 38 etapil ainsatki punkti saamata. Nendest meeskondadest, kes pole \xc3\xbchtki punkti saanud, pole \xc3\xbckski kolmas nii paljudel etappidel osalenud."